section_heading: Tahometar
paragraph_text: Tahometar je mjerni instrument za mjerenje brzine vrtnje osovine, vratila ili nekoga drugog rotirajućeg tijela. Jedna vrsta tahometra mjeri električni napon što ga proizvodi električni generator priključen na vratilo (tahogenerator), a koji je razmjeran (proporcionalan) broju okretaja u minuti. Druga vrsta radi na načelu vrtložnih struja, pri čem okretni (rotirajući) stalni magnet zakreće metalnu ploču pridržavanu oprugom, u kojoj je proizvedena sila mjera brzine vrtnje. Danas prevladavaju digitalni tahometri koji brzinu vrtnje mjere brojanjem magnetskih ili optičkih impulsa što ih naprava na vratilu proizvede pri svakom okretaju u jedinici vremena (pretvornik pomaka). Ručni tahometar izveden je tako da se može prisloniti na osovinu, s koje se preko kotačića prenosi brzina vrtnje na mjerni instrument. Ugrađeni tahometri koriste se za mjerenje brzine vrtnje vratila električnih strojeva ili motora vozila, ili su dio uređaja za mjerenje brzine samoga vozila, pa se katkad tahometar poistovjećuje s brzinomjerom.<ref> tahometar, "Hrvatska enciklopedija", Leksikografski zavod Miroslav Krleža, www.enciklopedija.hr, 2019. Tahometri mogu biti mehanički, elektromehanički, električni i laserski.